
PROTOCOL PENTRU LUCRAREA DE LICENŢĂ LA SECŢIA DE FILOLOGIE: 
LIMBA ŞI LITERATURA ENGLEZĂ
1. Scopul Lucrării de Licenţă
Lucrarea de licenţă îi oferă studentului ocazia să demonstreze că în timpul studiului de trei ani a dobândit o bază de cunoştinţe şi deprinderi aplicative. Mai precis, prin lucrarea scrisă, studentul demonstrează că are capacitatea:

· de a strânge informaţii pe marginea unei teme alese de el
· de a sistematiza informaţii şi de a relata despre ele în mod profesionist, în scris şi oral
· de a-şi forma, dincolo de simpla reproducere, o opinie proprie în legătură cu aceste informaţii şi de a argumenta o poziţie proprie
· de a efectua, pe această bază, observaţii proprii asupra fenomenelor de limbă, literatură şi cultură, de a susţine sau combate puncte de vedere, de a ajunge la concluzii proprii pe care să le expună şi să le argumenteze
· de a se exprima fluent, clar, corect şi nuanţat în limba engleză

2. Alegerea subiectului

Subiectul poate fi ales din trei domenii generale: 
· Limbă

· Literatură şi Cultură

· Transpunerea Textului Literar: Abordare Filologică
2.1 Limbă

Lucrarea de licenţă poate aborda o temă din următoarele domenii:

· fonetică

· fonologie

· morfologie (flexionară sau derivaţională)

· sintaxă

· semantică

· pragmatică şi analiza discursului

· varietăţi ale limbii engleze

· istoria limbii

· gramatica comparată a limbilor germanice

· traductologie

· achiziţia limbii

· învăţarea unei limbi străine

· metodica predării limbii engleze ca limbă străină

Lucrarea de licenţă poate avea şi caracter interdisciplinar, abordând teme de filozofia limbajului, sociolingvistică, psiholingvistică, lingvistică clinică, lingvistică judiciară. În acest caz, studentul se va consulta cu cadrul didactic coordonator pentru a decide de comun acord  dacă se impune solicitarea unui al doilea coordonator, specialist în domeniul conex.

Sunt încurajate lucrările de licenţă care propun analize originale. Sunt admise şi lucrări de diplomă cu caracter monografic, cu condiţia ca studentul să facă dovada capacităţii de a discuta critic literatura de specialitate. În realizarea acestui tip de proiect se aşteaptă ca studentul să folosească concepte teoretice specifice domeniului.
2.2 Literatură şi cultură

Lucrarea de licenţă poate aborda o temă din:

· literaturi anglofone (analiza critică a unor texte literare). Corpusul textelor analizate trebuie stabilit în funcţie de dimensiunile textelor respective şi de natura abordării propuse şi să fie în concordanţă cu un studiu de 40-50 de pagini. De exemplu, pot fi admise lucrări care explorează mai multe aspecte ale unui singur text sau care abordează o temă în mai multe texte de acelaşi autor sau mai mulţi autori
· comparaţii dintre texte literare anglofone şi din alte literaturi,cu pondere pe textele anglofone
· alte aspecte ale culturilor anglofone (de exemplu, arte vizuale, istoria ideilor şi a mentalităţilor)
· teme de interferenţă între literatură şi alte aspecte ale culturii şi civilizaţiei în spaţiul anglofon
· probleme de teorie literară, cu aplicaţie pe texte anglofone
· predarea literaturii: metodica predării literaturii engleze
Lucrarea de licenţă la literatură şi cultură poate avea şi caracter interdisciplinar, cu accent pe  diverse abordări critice moderne, în care textul literar este privit ca un tip de text cultural. Sunt încurajate lucrările de licenţă care propun analize originale. În realizarea acestui tip de proiect se aşteaptă ca studentul să folosească concepte teoretice specifice abordării critice pe care o propune.

Având în vedere timpul relativ scurt pe care îl au la dispoziţie pentru pregătirea lucrării, li se recomandă studenţilor să-şi aleagă o temă care pleacă de la tematica cursurilor la care au asistat pe parcursul anilor de studii. Este important să se reţină că ponderea lucrării trebuie să cadă pe munca de analiză şi interpretare a datelor şi ideilor din surse.

2.3 Transpunerea Textului Literar: Abordare  Filologică (TTL)
Studenţii care optează pentru acest tip de lucrare de licenţă trebuie să aleagă un text literar în limba engleză din care vor traduce în româneşte o porţiune de ca. 15 pagini A4.  În cazul în care textul/fragmentul respectiv a fost publicat deja în traducere românească, studentul va face o analiză critică/stilistică a textului original, îl va traduce în româneşte, după care va confrunta traducerea publicată cu originalul şi cu propria lui traducere, semnalând şi comentând diferenţele. Se poate alege şi un text care nu a fost încă publicat în traducere românească; în acest caz se aşteaptă ca studentul să comenteze problemele de traducere pe care textul le ridică şi soluţiile pe care le-a adoptat.  În realizarea acestui proiect, se aşteaptă ca studentul să folosească concepte de critică literară şi de teoria traducerii.
3. Colaborarea dintre student si coordonator

3.1 Înainte de terminarea anului doi de studii, se vor afişa liste cu temele propuse de profesori pentru lucrările de licenţă. Este responsabilitatea studentului să abordeze profesorul cu care ar dori să colaboreze şi care să-i coordoneze lucrarea. Întrucât profesorii au un număr limitat de locuri,  este important ca studenţii să-şi găsească un coordonator cât mai devreme.
3.2 Coordonatorul oferă studentului o listă cu teme generale, iar studentul poate sugera un subiect anume din temele oferite de coordonator sau o altă temă din sfera de abordare a coordonatorului. Alegerea finală a temei lucrării se va face de comun acord.

3.3 Studentul trebuie să propună o schiţă de proiect (“the ghost of a plan”: vezi materialele de Essay Writing) înainte de a începe  cercetarea subiectului. În funcție de nivelul acestei prime schiţe, coordonatorul discută cu studentul posibilele direcții tematice, bibliografice, de abordare a subiectului.

3.4 Coordonatorul stabilește în scris de comun acord cu studentul termenele limită până când acesta trebuie să prezinte:


a. planul final al lucrării 

b. fiecare capitol


c. întreaga lucrare 
Stabilirea planului final se va face de comun acord. 

3.5 Studentul şi coordonatorul se vor intâlni cel puţin o dată pe lună pentru a discuta  structura şi conţinutul lucrării.

3.6 Corectarea lucrării. Coordonatorul se va ocupa în primul rând de conținutul lucrării (corectitudinea informațiilor, logica ideilor, documentare, etc.). În stadiul incipient al lucrării,  coordonatorul poate semnala greșelile majore gramaticale care trebuie rectificate de către student. Rolul coordonatorului în aceasta privinţă este să îl ajute pe student să-şi îmbunăţească exprimarea în limba engleză şi să evalueze competenţele lingvistice pe care acesta le dovedeşte în lucrare.  Coordonatorul nu este însă editorul lucrării de licenţă. Studentul este singurul care răspunde de acuratețea limbii în varianta finală a lucrării.
3.7 Încetarea colaborării.  În cazul în care studentul nu respectă termenele stabilite, comite plagiat sau/şi ignoră în mod repetat sugestiile şi observaţiile coordonatorului, acesta are dreptul să înceteze colaborarea. În cazul în care timp de peste şase  săptămâni studentul nu comunică în niciun fel cu coordonatorul, acesta poate hotărî încetarea colaborării. După încetarea colaborării, studentul are dreptul să-şi caute un alt coordonator.

4. Formatul lucrării:
Lucrarea trebuie să cuprindă următoarele părţi:

1. Coperta/Pagina de titlu

2. Cuprins

3. Conţinutul tezei

4. Bibliografie

4.1 Pe copertă/ pagina de titlu se va scrie:

Sus:

Universitatea din Bucureşti

Facultatea de Limbi şi Literaturi Străine
Specializarea studentului

La mijlocul foii:
Lucrare de Licenţă

Titlul lucrăriii de licenţă în engleză

Titlul tradus în română

Candidat(ă): Prenume, nume

Coordonator Ştiinţific: Grad didactic, titlul, prenume, nume
Jos:
Anul susţinerii, Bucureşti
4.2 Cuprinsul va conţine numele capitolelor și subcapitolelor, respectiv bibliografia, cu indicarea paginaţiei corespunzătoare din text.

4.3 Conţinutul lucrării

Lucrarea trebuie să aibă o organizare logică pe capitole, cu  Introducere, Capitole și Concluzii.

4.3.1. Introducerea anunță:

a. Tema abordată și justificarea alegerii ei 

b. Intenția a ceea ce se dorește a se demonstra sau analiza în lucrare
c. Abordarea metodologică

d. Rezumatul capitolelor și explicarea succesiunii logice a acestora

4.3.2 Fiecare capitol va cuprinde: 

a. Anunțarea temei


b. Analiza problematicii 

c. Consecințele acestei analize

d. Legătura logică cu precedentul şi cu următorul capitol

4.3.3 Concluziile vor specifica felul în care fiecare capitol şi demonstraţia/argumentaţia în ansamblul ei au acoperit intenția a ceea ce s-a dorit a se demonstra/analiza în introducere.

4.4 Bibliografia va lista în ordine alfabetică toate sursele menţionate în textul lucrării, respectând regulile unui sistem de citare recunoscut (de exemplu, sistemul MLA).

5. Condiții de Redactare

5.1 Lucrarea trebuie numere cel puțin 30 de pagini pentru o temă de limbă şi cel puţin 40 de pagini pentru o temă de literatură/cultură şi civilizaţie, excluzând pagina de titlu, cuprinsul şi bibliografia. În cazul lucrărilor la TTL, sunt excluse din calcul cele aproximativ 15 pagini în care este reprodus textul original pe care studentul l-a tradus.
5.2 Pentru text, se va folosi Times New Roman, mărime 12, la un rând şi jumătate, Justified.
5.3  Pentru trimiteri la subsol se va folosi Times New Roman, mărime 11, single spaced. Se recomandă folosirea trimiterilor cu Insert/Reference/Footnote (în Microsoft Word).

5.4  Paragrafele trebuie indentate la 1,25 cm.
5.5 Citatele care au mai mult de 3 rânduri trebuie indentate la 1.7 cm, Single spaced, Justified cu Times New Roman 11.
5.6 La lucrările de limbă, exemplele vor fi numerotate cu cifre arabe între paranteze, şi separate de de text de 1 rand liber deasupra şi 1 rând liber dedesubt. Exemplele vor fi glosate şi traduse, folosindu-se small caps pentru abrevierile din glose:
(1)

Ion  l-                 a    văzut      pe Matei.



Ion  cl3rd sg m  has see-perf pe Matei



‘Ion has seen Matei.’

5.7 La lucrările de TTL, traducerea studentului trebuie să fie prezentată alături de textul original pe două coloane.

5.8 Lucrarea trebuie să fie legată sau  îndosariată cu spirală.

6.Norme de citare. Evitarea plagiatului
Orice citare directă sau parafrazare din surse publicate (cărţi, articole, siteuri, etc.) sau nepublicate (cursuri, conferinţe, etc.) trebuie semnalată printr-un sistem clar şi explicit de trimiteri şi referinţe bibliografice. Prezenţa într-o lucrare a citatelor sau informaţiilor/ideilor parafrazate ale căror surse nu sunt indicate constituie plagiat. Este responsabilitatea studentului să se asigure că toate sursele pe care le-a folosit în lucrarea de licenţă sunt indicate în mod corespunzător. Plagiatul descoperit fie de Comisia de Integritatea Academică, fie la susţinere duce automat la respingerea lucrării. 
Sistemul de citare trebuie stabilit de comun acord cu coordonatorul. De menţionat că pentru lucrările de literatură şi cultură şi de TTL, se preferă sistemul MLA, unde:

1. Sursele de unde se iau citatele sau din care sunt parafrazate ideile se indică în paranteză în text, la sfârșitul citatului/parafrazei. 

2. Bibliografia (Works Cited) se adaugă  la sfârșitul lucrării, cu autorii așezați în ordine alfabetică.

3. Notele de subsol sunt folosite numai pentru informaţii suplimentare, nu pentru indicarea surselor.

7 Depunerea lucrării 

7.1 Studentul este obligat să predea coordonatorului un exemplar al întregii lucrări de licenţă în formă printată cu cel puțin 10 zile înainte de susținere. Totodată, la termenul respectiv lucrarea va fi trimisă prin email şi Comisiei de Integritate Academică în formă electronică (ca fişier ataşat, nu in corpul mesajului).

7.2 În cazul în care studentul nu respectă acest termen, lucrarea nu poate fi susţinută în faţa comisiei.

7.3 Pentru asigurarea obiectivităţii şi coerenţei/uniformităţii în evaluare, unele lucrări de licenţă,  la cererea coordonatorului, pot fi citite și de un alt coleg de catedră specializat pe subiectul lucrării. În vederea prevenirii şi depistării plagiatului,  unele lucrări de licenţă, la cererea coordonatorului, vor fi citite şi de către Comisia de Integritate Academică.

8. Susținerea lucrării
8.1 Susţinerea lucrării de licenţă se face în limba engleză în faţa unei comisii. Este o probă orală, în cadrul căreia candidatul face o prezentare  a cercetării sale şi răspunde la întrebările membrilor comisiei. Se recomandă studentului să prezinte un handout comisiei cu punctele principale ale lucrării. Studentul poate intra în sală cu notițe, scheme, imagini, poate folosi laptopul și proiectorul pentru susținerea lucrării, dar esenţa susţinerii constă în expunerea orală. 
8.2 Fiecare comisie are trei sau patru membri (inclusiv preşedintele) şi un secretar. Compoziția membrilor comisiilor se schimbă anual. 
8.3 Cel puţin doi membri ai comisiei trebuie să fie prezenţi în permanenţă în timpul susţinerii, în afară de coordonatorul lucrării în cazul în care acesta este şi membru al comisiei.
8.4 Prezenţa coordonatorului lucrării de licenţă este obligatorie. În cazul în care acesta nu poate fi prezent, el trebuie să desemneze un înlocuitor şi să lase un referat scris unde specifică nota cu care apreciază lucrarea.

8.5 Comisia poate permite prezenţa  altor cadre didactice la susţinere, dar acestea nu au dreptul de a interveni cu întrebări sau observaţii.

8.6 Programul susţinerii lucrărilor de licenţă în faţa comisiilor se afişează cu o zi înainte de susţinere. Susținerea lucrărilor în fața comisiei nu trebuie să depăşească cu mai mult de o oră programarea afișată. Dacă deliberările tind să se prelungească, acestea trebuie amânate până după prezentarea celorlalți studenți programați. 

8.7 Comisia evaluează prestația studentului și nu a coordonatorului. Coordonatorul are răspunderea etic-profesională şi instituţională pentru profesionalismul cu care lucrează la coordonarea lucrărilor de licenţă. Însă răspunderea pentru conținutul și calitatea lucrării, precum și pentru respectarea normelor de redactare si citare revine integral studentului. Coordonatorului nu i se pot imputa greșelile de limbă, abordările de slabă calitate și plagiatul.

8.8 Comisia va acorda studentului cel puțin 15 minute pentru susținere, dintre care primele 7 minute îi oferă studentului posibilitatea să-și facă expunerea neîntrerupt, după care membrii comisiei pot interveni cu întrebări menite să ajute comisia să aprecieze corect cunoștințele și competențele studentului în domeniul  ales.

8.9 Scopul întregii activități a comisiei este să afle ceea ce știe studentul și nu ceea ce nu știe.

8.10 Deliberările comisiei și ale coordonatorului sunt confidențiale. Membrii comisiei nu vor face observații referitoare la calitatea lucrării și a prezentării orale în prezența studentului. Eventual observaţiile şi sugestiile membrilor comisiei pot fi transmise studentului de către coordonator după anunţarea notelor.

8.11 Nota finala se obţine din nota propusă de coordonator (60%) şi nota acordată de membrii comisiei (40%), conform formulei:
Nota finală = ((NCoord  x 3) + (NCom x 2)) : 5

unde NCoord = nota coordonatorului, şi NCom = media notelor fiecărui membru al comisiei.

Coordonatorul va nota în primul rând calitatea lucrării scrise, dar poate ţine cont şi de prestaţia orală a studentului. Membrii comisiei vor nota în primul rând calitatea susţinerii orale, dar pot ţine cont şi de impresia lăsată de  lucrarea scrisă.
8.12 In cazul în care coordonatorul este și membru în comisie, acesta va da o notă numai în calitate de coordonator, dar nu poate participa şi în calitate de membru al comisiei.  

8.13 Notele vor fi afişate după susţinerea tuturor lucrărilor.

8.14  În cazul în care comisia suspectează că o lucrare este plagiată, se vor face verificări pe loc. Descoperirea unui plagiat atrage după sine respingerea lucrării.

